text: राजेश खन्ना बॉलीवुड के सदाबहार अभिनेताओं में गिने जाते है. लुभावनी मुस्कान, चंचल शरारतें और चमकदार चेहरे वाले इस हीरो की लड़कियां जबरदस्त दीवानी थीं. बताने वाले बताते हैं कि लोकप्रियता का आलम ऐसा था कि शाहरुख खान की मौजूदा लोकप्रियता को पांच गुना कर दीजिए. राजेश खन्ना की जिंदगी पर हाल ही में पत्रकार यासिर उस्मान ने एक किताब लिखी है- 'राजेश खन्ना: द अनटोल्ड स्टोरी ऑफ इंडियाज फर्स्ट सुपरस्टार.' इसका हिंदी अनुवाद 'कुछ तो लोग कहेंगे' नाम से उपलब्ध है. इसमें राजेश खन्ना की निजी जिंदगी, डिंपल कपाड़िया से उनके रिश्ते और बाद के दिनों में उनके स्टारडम के धुंधलेपन को किस्सों और भावुक कर देने वाले विश्लेषण के जरिये बयान किया गया है. 'काका' के प्रशंसकों के लिए यह किताब 'मस्ट रीड' है. पेश हैं इसके कुछ अंश.